โรงจำนำลุ้นโบนัสปีใหม่ดันไถ่ถอนทองพุ่งเท่าตัว
ลุ้นโบนัสปีใหม่ ลูกค้าแห่ไถ่ถอนจำนำทองเพิ่มกว่า 1 เท่าตัว
29 ต.ค. 2565

ลุ้นโบนัสปีใหม่ ลูกค้าแห่ไถ่ถอนจำนำทองเพิ่มกว่า 1 เท่าตัว
นายสิทธิวิชญ์ ตั้งธนาเกียรติ ผู้จัดการบริษัท ตั้งธนสิน ผู้บริหารโรงรับจำนำอี่ซี่ เปิดเผยว่า ช่วงเทศกาลปีใหม่ทุกปี ลูกค้าที่ได้เงินโบนัสจะมาไถ่ถอนสินทรัพย์จากโรงรับจำนำเพิ่มขึ้นเป็นเท่าตัวจากปกติ เนื่องจากต้องการสินทรัพย์ เช่น เครื่องประดับทองคำ กลับไปสวมใส่ในช่วงปีใหม่ หรือเดินทางกลับต่างจังหวัด โดยบางรายอาจจะถอนสินทรัพย์ออกไปเลย หากได้รับเงินโบนัสมากพอ แต่ถ้านำเงินโบนัสไปใช้จ่ายหมด ก็จะนำสินทรัพย์กลับมาจำนำต่อ หรือบางกลุ่มจะมาจำนำอีกครั้งในเดือน มี.ค. ที่เป็นช่วงเปิดเทอม เพื่อนำไปใช้สอยด้านการศึกษาของลูกหลาน
“การรับจำนำในช่วงนี้ยังคงมีร้านขายทองรายย่อย (ตู้แดง) นำทองคำแท่งมาจำนำ เพื่อเสริมสภาพคล่อง นำเงินไปซื้อทองคำในช่วงที่ราคาทองขาลง ขณะเดียวกันก็มีกลุ่มลูกค้าผู้ประกอบการรายย่อย (เอสเอ็มอี) ที่เข้ามาใช้บริการเพื่อนำเงินไปต่อยอดหมุนเวียนทำธุรกิจ ส่วนลูกค้ารายย่อยส่วนบุคคลยังมีเข้ามาตามปกติ” นายสิทธิวิชญ์ กล่าว
นายสิทธิวิชญ์ กล่าวว่า ช่วงที่ราคาทองตกไม่ส่งผลกระทบต่อธุรกิจการรับจำนำ เพราะมีการบริหารความเสี่ยงราคาทอง และยังไม่พบลูกค้าปล่อยให้สินทรัพย์หลุดจำนอง เพราะเมื่อเทียบราคารับจำนำบวกกับดอกเบี้ยแล้ว ยังต่ำกว่าต้นทุนในการซื้อทองคำใหม่ ทำให้ลูกค้าส่วนใหญ่ไม่ปล่อยให้ทรัพย์หลุดจำนำ
“ส่วนที่รัฐบาลมีนโยบายให้เปิดธุรกิจนาโนไฟแนนซ์นั้น เชื่อว่าไม่กระทบกับการรับจำนำ เพราะดอกเบี้ยการรับจำนำเพียง 15% ต่อปี เทียบกับดอกเบี้ยนาโนไฟแนนซ์ที่ 36% ต่อปี จึงเชื่อว่าลูกค้าส่วนใหญ่จะนำสินทรัพย์มาใช้บริการโรงรับจำนำมากกว่า” นายสิทธิวิชญ์ กล่าว